
Arvamuse esitamine majandus- ja tööstusministri 
määruse „Äriarendustoetus“ eelnõu kohta

Lugupeetud Erkki Keldo!

Eesti Kaubandus-Tööstuskoda (edaspidi: Kaubanduskoda) tänab Majandus- ja Kommunikatsiooniministeeriumit võimaluse eest avaldada arvamust majandus- ja tööstusministri määruse „Äriarendustoetus“ eelnõu kohta. Kaubanduskoda hindab positiivselt uue toetusmeetme loomist, mille eesmärk on suurendada ettevõtjate konkurentsivõimet ja lisandväärtust tehisarulahenduste arendamise ja juurutamise kaudu ning toetada suurema lisandväärtusega toodete, teenuste ja tehnoloogiate kiiremat turule viimist ja eksporti.
1. Digitaliseerimise ja automatiseerimisega seotud seadmete abikõlblikkus
Eelnõu § 6 lõikes 2 on toetatavate tegevustena muu hulgas ette nähtud digitaliseerimine, automatiseerimine ning tehisarulahenduste arendamine ja juurutamine. Samas sätestab eelnõu § 7 lõike 3 punkt 7, et tootmis- või teenuse osutamiseks kasutatava masina, seadme ja taristu soetamise kulud ei ole abikõlblikud.
Kaubanduskoja hinnangul on paljudel juhtudel digitaliseerimine, automatiseerimine ja tehisarulahenduste kasutuselevõtt lahutamatult seotud kõrgtehnoloogiliste seadmete kasutuselevõtuga. Näiteks võib ettevõtte tootmisprotsesside digitaliseerimine eeldada CNC-seadmete, masinnägemissüsteemide või muu nutika tootmistehnoloogia soetamist. Ilma selliste investeeringuteta ei ole toetatavate arendustegevuste elluviimine sageli võimalik või ei saavutata kavandatud mõju.
Varasemas ettevõtete digipöörde toetusmeetmes võimaldati toetada ka automatiseerimiseks vajalike tarkvarasüsteemide või masinõppe- ja masinnägemissüsteemidega integreeritava materiaalse vara soetamist. Selline lähenemine võimaldas ettevõtetel viia ellu terviklikke digitaliseerimisprojekte.
Kaubanduskoja hinnangul võiks kaaluda määruses erandi tegemist selliste seadmete puhul, mis on otseselt vajalikud arenguplaanis kavandatud digitaliseerimise, automatiseerimise või tehisarulahenduste rakendamiseks. See aitaks kiirendada tootmis- ja teenindusprotsesside arendamist, suurendada ettevõtjate tootlikkust ja konkurentsivõimet ning toetaks paremini ka eelnõu eesmärke suurendada ettevõtjate lisandväärtust ja ekspordivõimekust.
Kaubanduskoja ettepanek: kaaluda eelnõu § 7 lõike 3 punkti 7 täiendamist või erandi lisamist, mis võimaldaks lugeda abikõlblikuks nende seadmete soetamise kulud, mis on otseselt ja lahutamatult seotud arenguplaanis kavandatud digitaliseerimise, automatiseerimise või tehisarulahenduste juurutamisega, eristades neid tavapärastest põhivarainvesteeringutest.

